### NN 74/2024 (19.6.2024.), Odluka o naknadi za razvoj sustava javne vodoopskrbe trgovačkog društva Vodovod Pula d.o.o.

Vodovod Pula d.o.o.

1238

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. podstavka 4. Zakona o vodnim uslugama (»Narodne novine« 66/19), Skupština trgovačkog društva Vodovod Pula d.o.o. na sjednici održanoj 7. 6. 2024. godine dvostrukom većinom glasova u skladu s člankom 24. Zakona o vodnim uslugama, donijela je

ODLUKU

O NAKNADI ZA RAZVOJ SUSTAVA JAVNE VODOOPSKRBE

Članak 1.

Na području pružanja vodnih usluga Vodovod Pula d.o.o. (dalje u tekstu: javni isporučitelj vodnih usluga) koje čine područja sljedećih jedinica lokalne samouprave:

Grad Pula, Grad Vodnjan, Općina Barban, Općina Ližnjan, Općina Marčana, Općina Medulin, Općina Svetvinčenat i Općina Fažana, plaća se naknada za razvoj sustava javne vodoopskrbe.

Članak 2.

Obveznik naknade za razvoj je korisnik vodne usluge javne vodoopskrbe.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini u svim jedinicama lokalne samouprave iz članka 1. ove Odluke, i iznosi 0,30 EUR/m³, u svim kategorijama potrošača.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2024.-2027., koji je objavljen na internetskoj stranici www.vodovod-pula.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, uključujući i rekonstrukcije, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom, naplatom i trošenjem naknade za razvoj provodi Financijsko-računovodstveni odjel Vodovoda Pula d.o.o.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Stupanjem na snagu ove Odluke, prestaju važiti Odluka javnog isporučitelja o naknadi za razvoj javne vodoopskrbe br. 1742-S-22/2022 od 27. 6. 2022. godine i Odluka o izmjeni odluke o nak­nadi za razvoj javne vodoopskrbe br. 1396-S-28/2023. od 19. 12. 2023. godine.

Članak 11.

Na temelju ove odluke Vodovod Pula d.o.o. obračunavat će naknadu za razvoj sustava javne vodoopskrbe na računima za isporučene vodne usluge za mjesec srpanj 2024. pa nadalje, do opoziva.

Ova Odluka objavljuje se u »Narodnim novinama« i stupa na snagu 1. srpnja 2024. godine.

Broj: 7916-S-12/2024.
 Pula, 7. lipnja 2024.

Predsjedavatelj Skupštine
 Petar Perkov, v. r.